**Etteplan Oyj** on suomalainen ohjelmisto- ja sulautettujen järjestelmien ratkaisuihin, teollisuuden laite- ja laitossuunnitteluun sekä teknisen dokumentoinnin palveluihin erikoistunut asiantuntijayritys. Etteplanin asiakkaat toimivat valmistavan teollisuuden aloilla. Yhtiö toimii Suomen lisäksi Ruotsissa, Alankomaissa, Saksassa, Puolassa, Tanskassa, Yhdysvalloissa ja Kiinassa.

Historia
--------

### 1983–1999

Etteplan on perustettu vuonna 1983. Yhtiön taustalta löytyvät neljä pientä suunnittelutoimistoa: *Prosessikone Oy* Kaarinasta, *Laitesuunnittelu Oy* Porista, *Prosenssi Oy* Oulusta ja *Esko Poltto Oy* Helsingistä, jotka perustivat Etteplanin yhteisyritykseksi laitehankintojen keskittämiseksi. Taustalla oli tuolloin uusien CAD-suunnittelujärjestelmien kalleus. Vuonna 1988 Etteplan osti perustajayhtiöt Esko Poltto Oy:tä lukuun ottamatta. Etteplan-nimi tulee perustajien etunimistä: Esko Poltto, Tero Elomaa, Tapani Mönkkönen ja Ensio Juotasniemi.

### 2000–2009

Etteplanin osakkeiden noteeraus Helsingin pörssin NM-listalla alkoi 28. huhtikuuta 2000. Helsingin pörssin päälistalle yhtiö siirtyi 24. toukokuuta 2005, missä se oli listattuna tunnuksella ETT1V. Etteplan-konserni kasvoi vuosina 2000–2005 voimakkaasti yritysostojen kautta.

Vuonna 2007 Etteplan sai Tasavallan presidentin kansainvälistymispalkinnon.

### 2010–2020

Vuonna 2010 Etteplan uudisti yhtiörakennettaan Suomessa: liiketoiminta keskitettiin Suomessa Etteplan Design Centeriin, kun taas konsernihallinnon yksiköiden toiminta jatkui emoyhtiö Etteplan Oyj:ssä. Etteplanin pääkonttori siirtyi Hollolasta Vantaalle vuonna 2014, mutta Hollolassa säilyi yhä konsernin hallinto ja taloushallinto.

Vuosina 2010–2020 Etteplan on tehnyt useita merkittäviä ulkoistuksia ja yritysostoja. Yritysostoista merkittävimpiä olivat hollantilaisen Tedopresin osto 2012 sekä suomalaisten SAV Oy:n, Espotel Oy:n ja Soikea Solutions Oy:n hankinnat vuosina 2015 ja 2016. Toukokuussa 2018 Etteplan ilmoitti ostavansa ohjelmistoyritys Eatech Oy:n. Espotelin, Soikean, Koodaimen ja Eatechin hankinnat muodostavat pohjan Etteplanin ohjelmisto- ja sulautettujen järjestelmien palvelualueelle.

Vuodesta 2019 alkaen Etteplan nousi Helsingin pörssissä keskisuurten yhtiöiden (Mid Cap) markkina-arvoluokkaan.

Vuonna 2020 COVID-19-pandemiasta huolimatta Etteplan jatkoi kansainvälistä kasvuaan ja osti alankomaalaisen Tegeman, joka on erikoistunut tuotantoratkaisuihin. Vuoden 2021 alussa Etteplan osti TekPartnerin ja aloitti toimintansa Tanskassa.

Lähteet
-------

1. 1 2 3 4  Talouskatsaus 2021 (PDF) *etteplan.com*. Etteplan Oyj.
2. ↑  Tietoa meistä *etteplan.com*. Etteplan Oyj. Viitattu 23.4.2021.
3. 1 2  Historia *etteplan.com*. Etteplan Oyj. Viitattu 12.7.2010.
4. ↑  Hirvikorpi, Helinä: Kasvuyritys *Talouselämä*.  31.3.2000. Viitattu 10.12.2018.
5. ↑  Mobile Mondaylle presidentin kansainvälistymispalkinto  14.2.2008. Savon Sanomat. Viitattu 9.1.2017.
6. ↑  Vuosikertomus 2010 (PDF) *etteplan.com*. Etteplan Oyj.  Arkistoitu 8.5.2014. Viitattu 26.7.2011.
7. ↑  Puttonen, Kalle: Hollolassa toimiva pörssiyhtiö ostaa loputkin 200 hengen suunnittelutoimistosta Kiinassa *ess.fi*.  2.8.2017. Etelä-Suomen Sanomat. Viitattu 10.12.2018.
8. ↑  Puttonen, Kalle: Etteplanilta myönteinen tulosvaroitus - henkilöstö kasvoi vuodessa 240:llä *ess.fi*.  4.5.2018. Etelä-Suomen Sanomat. Viitattu 10.12.2018.
9. ↑  Vuosikertomus 2016 (PDF) *etteplan.com*. Etteplan Oyj.  Arkistoitu 2.8.2017. Viitattu 10.12.2018.
10. ↑  Etteplan vahvistaa ohjelmisto-osaamistaan ostamalla Eatech Oy:n *Arvopaperi*.  15.5.2018.  Arkistoitu 15.5.2018. Viitattu 16.5.2018.
11. ↑  Etteplan keskisuurten yhtiöiden luokkaan Nasdaq Helsingissä  2.1.2019. Etteplan Oyj. Viitattu 15.4.2021.
12. ↑  Perinteisestä insinööritoimistosta tuli yksi osakehuuman suurimmista nousijoista Suomessa *hs.fi*.  28.1.2021. Helsingin Sanomat. Viitattu 15.4.2021.

Aiheesta muualla
----------------

* Etteplan